ตรวจสอบหลังลงทุนกองทุนรวม
ตรวจสอบหลังลงทุนกองทุนรวม
27 ม.ค. 2555

ตรวจสอบหลังลงทุนกองทุนรวม
โดย..แฟมิลี่ โนฮาว
ปูกะตอย : สวัสดีจ้า 
โนฮาว : สวัสดีครับ เป็นยังงัยบ้าง ช่วงนี้เจอตลาดหุ้นผันผวน เสียวไส้มั้ย
ปูกะตอย : ไม่เลย เพราะเน้นลงทุนระยะยาว สบายใจได้ เพราะถ้าไม่ขาย ก็แปลว่ายังไม่ขาดทุน 
โนฮาว : ครับผม นักลงทุนยอดเยี่ยม
ปูกะตอย : แต่วันนี้อยากจะรู้เรื่องหนึ่งเกี่ยวกับกองทุนรวม คือ เวลาเราลงทุนกองทุนรวมแล้ว ต้องตรวจสอบยังงัย หรือว่าปล่อยไปเลย ดูอีกทีสิ้นปี
โนฮาว : จะบ้าเหรอ ไม่ว่าจะลงทุนอะไรก็ต้องตรวจสอบเป็นระยะๆ ไม่ใช่ปล่อยทิ้ง ปล่อยขว้างไม่ดูแล อย่างกองทุนรวมก็เหมือนกัน ควรจะตรวจสอบสม่ำเสมอ
ปูกะตอย : ว่ามา
โนฮาว : เมื่อลงทุนกองทุนรวมไปแล้ว จะต้องมีการจัดสรรเงินลงทุนไปในกองทุนหลายๆ ประเภท เช่น กองทุนรวมหุ้น กองทุนรวมตราสารหนี้ กองทุนรวมทองคำ หรือน้ำมัน ถ้าเป็นการลงทุนแบบพอร์ตโฟลิโอ สามารถตรวจสอบความเคลื่อนไหวพอร์ตการลงทุนกองทุนรวมทุกๆ ไตรมาส ด้วยการเข้าไปตรวจสอบดูข้อมูล เช่น ผลประกอบการโดยรวมว่าเป็นอย่างไรบ้าง อาจจะสร้างเป็นตารางขึ้นมาก็ได้ ว่าพอร์ตการลงทุน 3 เดือนย้อนหลัง หรือ 1 ปีย้อนหลังเป็นอย่างไร ซึ่งจะทำให้ผู้ลงทุนรู้ว่าเงินลงทุนเพิ่มขึ้นเท่าไร หายไปเท่าไร 
ปูกะตอย : ต่อไป
โนฮาว : เข้าไปดูว่ากองทุนรวมไหนที่ให้ผลตอบแทนมากที่สุด กองทุนรวมไหนแย่ที่สุด ตรงนี้ไม่อยากให้ตัดสินขายกองทุนรวมที่มีผลตอบแทนย่ำแย่ออกไปเลย เพราะบางครั้งอาจจะเสียวัตถุประสงค์ หรือเป้าหมายการลงทุน อาจจะรอช่วงปลายปีในการพิจารณาขาย
ปูกะตอย : จัดมาอีก
โนฮาว : ดูเรื่องการกระจายการลงทุน เพราะส่วนใหญ่จะมีการกระจายการลงทุน ดังนั้นต้องคอยติดตามว่าพอร์ตการลงทุนมีการเปลี่ยนแปลงไปมากน้อยแค่ไหน จากนั้นต้องดูว่ากองทุนรวมที่ลงทุนไปมีการปรับเปลี่ยนสไตล์การลงทุนหรือไม่ เช่น จากที่เคยเน้นลงทุนหุ้นขนาดใหญ่ มาเป็นลงทุนในหุ้นขนาดกลางและเล็ก หรือเคยเน้นลงทุนในหุ้นกลุ่มพลังงาน ก็หันมาเน้นหุ้นกลุ่มแบงก์ หากเป็นกองทุนรวมตราสารหนี้จากที่เคยเน้นการลงทุนในพันธบัตรรัฐบาล ก็เริ่มเน้นลงทุนหุ้นกู้มากขึ้น ซึ่งการปรับเปลี่ยนนโยบายการลงทุนแบบนี้ อาจจะผิดเป้าหมายการลงทุนของเราก็ได้ ก็ต้องดูและสอบถามไปยัง บลจ.นั้นๆ และถ้ามองว่าผิดเป้าหมายการลงทุนของเรา ก็พิจารณาขายออกไปแล้วลงทุนกองทุนที่เราตั้งใจลงทุนจริงๆ 
ปูกะตอย : มีอะไรอีกมั้ย
โนฮาว : แค่นี้แหละ ง่ายๆ และอย่าลืมดูอย่างบอกด้วยล่ะ ไม่ใช่มัวแต่ไปดูพอร์ตหุ้น โอเคเปล่า งั้นวันนี้ไปก่อนนะ บ๊าย บาย